**Αθήνα:** 16.09.2020

**Αρ. Πρωτ.:** 1130

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Θετική εξέλιξη η τροπολογία για τις αποσπάσεις των εκπαιδευτικών, δεν καλύπτει όμως όλους**

Ψηφίστηκε μεν η τροπολογία για τις αποσπάσεις των εκπαιδευτικών με αναπηρία και των εκπαιδευτικών γονέων παιδιών με αναπηρία, χωρίς τις απαραίτητες αλλαγές δε που πρόκρινε η ΕΣΑμεΑ με την επιστολή που είχε στείλει στα μέλη της της Επιτροπής Μορφωτικών Υποθέσεων της Βουλής ([επιστολή απέστειλε η ΕΣΑμεΑ στους βουλευτές](https://www.esamea.gr/our-actions/parliament/4937-mesi-apokatastasi-ton-pososton-anapirias-poy-problepontai-se-tropologia-toy-ypoyrgeioy-paideias-gia-tis-apospaseis-ekpaideytikon)).

Η επίμαχη διάταξη: *«Οι νεοδιοριζόµενοι εκπαιδευτικοί ή µέλη Ε.Ε.Π και Ε.Β.Π που ανήκουν στις ειδικές κατηγορίες µετάθεσης της παρ. 1 του άρθρου 13 του π.δ. 50/1996 (Α΄ 45) ή του άρθρου 8 του π.δ. 56/2001 (Α΄ 47), αντίστοιχα, καθώς και όσοι έχουν, οι ίδιοι ή οι σύζυγοί τους, ποσοστό αναπηρίας 75% και άνω ανεξαρτήτως παθήσεως ή έχουν τέκνα µε αναπηρία 67% και άνω, ανεξαρτήτως παθήσεως, δύνανται να αποσπώνται µε απόφαση του αρµόδιου οργάνου ύστερα από γνώµη των οικείων υπηρεσιακών συµβουλίων, κατόπιν προσκόµισης πιστοποιητικού Κέντρου Πιστοποίησης Αναπηρίας (ΚΕ.Π.Α.) που αποδεικνύει τα ανωτέρω*»

Σύμφωνα με τα ανωτέρω Π.Δ., οι παθήσεις που ανήκουν στις ειδικές κατηγορίες μετάθεσης είναι οι εξής:

«Τα μέλη του Ειδικού Εκπ/κού Προσωπικού και Ειδικού Βοηθητικού που έχουν παιδιά τα οποία χρειάζονται ειδική θεραπευτική αγωγή ή εκπαίδευση και είναι τυφλά, κωφά ή βαρήκοα, αυτιστικά, σπαστικά ή πάσχουν από μεσογειακή αναιμία, που χρήζει μεταγγίσεων αίματος, λευχαιμία, αιμορροφιλία, χρόνια νεφρική ανεπάρκεια σε στάδιο αιμοκάθαρσης, AIDS, σύνδρομο DOWN και σκλήρυνση κατά πλάκας τετραπληγικής ή παραπληγικής μορφής καρκίνο σε μεταστατικό στάδιο και νόσο του Grohn»

«Τα μέλη του Ειδικού Εκπαιδευτικού και Ειδικού Βοηθητικού Προσωπικού που τα ίδια ή οι σύζυγοί τους πάσχουν από μεσογειακή αναιμία που χρήζει μεταγγίσεων αίματος, λευχαιμία, αιμορροφιλία, χρόνια νεφρική ανεπάρκεια σε στάδιο αιμοκάθαρσης, AΙDS, σκλήρυνση κατά πλάκας τετραπληγικής ή παραπληγικής μορφής, καρκίνο σε μεταστατικό στάδιο, νόσο του Grohn».

Η ΕΣΑμεΑ ζητούσε να τροποποιηθούν τα ποσοστά αναπηρίας τόσο για τους ίδιους τους εκπαιδευτικούς, ή τα μέλη Ε.Ε.Π. και Ε.Β.Π. με αναπηρία, όσο και για τους γονείς τέκνων με αναπηρία, ή συζύγους αυτών στο 50%, όπως εξάλλου ισχύει και για τη μοριοδότηση των εκπαιδευτικών με αναπηρία, όπως αναφέρεται στην παρ. γ του άρθρου 57 του ν. 4589/2019, ώστε να μην μείνουν εκτός επαγγελματικής ένταξης οι εκπαιδευτικοί με αναπηρία, με χρόνιες παθήσεις και όσοι έχουν στη φροντίδα τους άτομα με βαριές αναπηρίες, σύμφωνα με όσα η Διεθνής Σύμβαση του ΟΗΕ για τα Δικαιώματα των ατόμων με αναπηρία και το Σύνταγμα και οι νόμοι της χώρας ορίζουν.

Εδώ και χρόνια η ΕΣΑμεΑ ζητά τα ανωτέρω ΠΔ να αλλάξουν και να συμπληρωθούν, καθώς δεν περιέχουν συγκεκριμένες αναπηρίες και χρόνιες παθήσεις, οι οποίες έχουν ήδη αναγνωρισθεί από το ΚΕΣΥ.

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |